Kjus avbrøt TV-innspilling da samboeren fødte
Fødselen startet midt under innspillingen av en episode med TVNorge-programmet «Hvem kan slå Aamodt & Kjus», som Kjus dermed måtte avbryte. - Det var en superduper gårsdag. Det kan ikke bli bedre enn det å få et barn, sier Kjus til VG Nett. Den vesle datteren har ennå ikke fått navn. - Vi er ikke helt hundre prosent sikre på navnet ennå. Fødselen gikk som den skulle, og alt er bra med mor og barn, sier Kjus. Tom Stiansen, som er programleder i TVNorge og har konkurrert mot Aamodt og Kjus i programmet, overtok rollen til Kjus da han måtte på sykehuset. - Vi hadde en plan i tilfelle det skulle skje, for vi visste det var en mulighet for at det skjedde i denne perioden. Tom Stiansen var standby, så da var det veldig enkelt for meg å forholde meg til det. Jeg kunne bare forlate innspillingen, så det var null stress, sier Kjus, som fullførte de tre første øvelsene før han måtte på sykehuset. Paret har fra før datteren Annika, som kom til verden i 2010. Tom Stiansen forteller til VG at han var hjemme og klippet hekken da han fikk beskjed om å stille på innspilling. Fra før av hadde kanalen og Kjus avklart at programlederen var klar for å rykke ut om fødselen skulle inntreffe. - Lasse ringte fire ganger i løpet av halvannen time i går, og det har aldri skjedd siden jeg ble kjent med ham som 15-åring. Det gikk en halvtime fra jeg sto og klippet hekken til jeg var i gang med første konkurranse. Det var gøy, sier Stiansen.
Lasse Kjus (42) hastet på sykehuset mandag da samboeren Marianne Berner (37) plutselig fødte deres andre datter.